র‌্যাব সূত্র জানায়, র‌্যাবের ভ্রাম্যমাণ আদালতের অভিযানে রাজধানীতে প্রায়ই ভুয়া ডাক্তার গ্রেফতার হচ্ছে। কিছুদিন আগেও ৯ জন ভুয়া ডাক্তারকে রোগীদের চিকিৎসায় ব্যস্ত থাকাবস্থায় আটক করা হয়েছে। এছাড়া সিলেট, চট্টগ্রাম, রংপুর ও খুলনা মহানগরীর বিভিন্ন ক্লিনিক, ডায়াগোনেস্টিক সেন্টার এবং ফার্মেসীতে ভ্রাম্যমাণ আদালতের অভিযান পরিচালিত হচ্ছে। সম্প্রতি এমবিবিএস এবং বিশেষজ্ঞ ডাক্তার পরিচয়ে রোগী দেখার সময় আরো ১১ জনকে হাতে নাতে আটক করে তাৎক্ষণিকভাবে জরিমানা ছাড়া কারাদ- প্রদান করে কারাগারে পাঠানো হয়। দ-িত ভুয়া ডাক্তাররা স্বীকার করে জানান, টানা কয়েক বছর ধরে তারা অনেক জটিল, কঠিন রোগের ব্যবস্থাপত্র দিয়ে আসছিলেন। সেসব রোগীদের ভাগ্যে কি ঘটেছে সে ব্যাপারে তারা কিছু জানাতে পারেননি। র‌্যাব সূত্র জানায়, ভুয়া ডাক্তাররা প্রায়ই তাদের ব্যবসার স্থান পরিবর্তন করে এবং কৌশলে সহজ সরল মানুষকে ফাঁকি দিয়ে ব্যবসা চালিয়ে থাকে। রাজধানীর প্রতিটি থানা এলাকায় এরকম ভুয়া ডাক্তারের অভাব নেই। অনুসন্ধানে জানা গেছে, যাত্রাবাড়ী, রায়েরবাগ, ধোলাইপাড়, মীরহাজিরবাগ, জুরাইনের বেশ কয়েকটি প্রাইভেট ক্লিনিকে ভুয়া ডাক্তার দিব্যি রোগী দেখছে এবং চিকিৎসাপত্র দিয়ে যাচ্ছে। স্থানীয় মাস্তান, রাজনৈতিক দলের নেতা ও প্রভাবশালীদের ম্যানেজ করেই তারা প্রতারণা করে যাচ্ছে। রাজধানীর শনির আখড়ায় সিটি লায়ন আই হসপিটাল এন্ড অপটোমেট্রি রিসার্চ ইন্সটিটিউট নামে হাসপাতালে এরকম একজন ভুয়া চক্ষু বিশেষজ্ঞ মুহাম্মদ মিজানুর রহমান। তার নামের পাশে একাধিক ডিগ্রীর সাথে রয়েছে এমএস (ক্লিনিক্যাল অপটোমেট্রি), পিএইচডি। হাসপাতালের বাইরে সাইনবোর্ডে তার নামের পাশে ডিগ্রীর বাহার দেখে যেকোনো মানুষ মনে করবেন তিনি একজন ‘বড়’ ডাক্তার। একজন চক্ষু সার্জন জানান, এক সময় আই ক্যাম্পের অর্গানাইজার ছিলেন এই মিজানুর রহমান। যাত্রাবাড়ীতে চক্ষু ডাক্তারদের সহকারী হিসাবে কাজ করতেন। সেই অভিজ্ঞতাকে পুঁজি করে তিনি নিজেই ‘ডাক্তার’ সেজে শনির আখড়া বাস স্ট্যান্ডের পশ্চিমে দনিয়া কলেজের পাশে সিটি লায়ন আই হসপিটাল খুলে বসেছেন। স্থানীয়রা জানায়, ভুয়া ওই ডাক্তারের অপচিকিৎসায় ইতোমধ্যে অনেককেই খেসারত দিতে হয়েছে। গতকাল টেলিফোনে জানতে চাইলে মিজানুর রহমান স্বীকার করেন তার বিএমডিসির কোনো সনদ নেই। নামের পাশের ডিগ্রীগুলো সম্পর্কে তিনি বলেন, ভারত থেকে ক্লিনিক্যাল অপটোমেট্রির উপর এমএস ও পিএইচডি করেছি। হাসপাতালের চেম্বারে বসে রোগী দেখার কথা তিনি অস্বীকার করে বলেন, আমি প্রাইমারী লেবেলে চিকিৎসা করি। অথচ এলাকার অনেকেই সাক্ষী তিনি নিজেকে ‘বিশেষজ্ঞ ডাক্তার’ বলে পরিচয় দেন এবং নিজেই রোগী দেখেন। এমনকি এলাকার প্রভাবশালীদের সাথে তার গভীর সখ্যতার কথাও তিনি রোগীদের কাছে জাহির করে বেড়ান। গত মঙ্গলবার বিকালে সিটি লায়ন আই হসপিটালে গিয়ে মিজানুর রহমান সম্পর্কে জানতে চাইলে সেখানে রিসিপশনের দায়িত্বে থাকা একজন বলেন, স্যার আজ সাড়ে চারটা থেকে রোগী দেখবেন। এরপর তিনি মিজানুর রহমানের একটি ভিজিটিং কার্ড ধরিয়ে দেন। এমএস (ক্লিনিক্যাল অপটোমেট্রি) এবং পিএইচডি সম্পর্কে প্রথিতযশা চক্ষু বিশেষজ্ঞ ও সাবেক স্বাস্থ্য উপদেষ্টা প্রফেসর ডা. সৈয়দ মোদাচ্ছের আলী গতকাল ইনকিলাবকে বলেন, এগুলো কোনো ডিগ্রী নয়। হয়তোবা তিনি ভারতে গিয়ে কোনো কোর্স করেছেন। সেই কোর্সকে ডিগ্রী হিসাবে নামের পাশে বসিয়ে দিয়েছেন। সাবেক স্বাস্থ্য উপদেষ্টা বলেন, বিএমডিসির তালিকাভুক্তি ছাড়া রোগী দেখার কোনো সুযোগ নেই। যাত্রাবাড়ীর ধোলাইপাড় এশিয়া হাসপাতালে জামাল হোসেন নামে একজন ভুয়া ডাক্তার আছেন। এর আগে র‌্যাবের হাতে গ্রেফতার হয়ে জরিমানাসহ জেলও খেটেছেন তিনি। কিন্তু তাতেও তার দৌরাত্ম্য থামেনি। স্থানীয়রা জানান, রোগীদের কাছে এখনও তিনি বিশাল ডিগ্রীধারী ‘বড়’ ডাক্তার। ধোলাইপাড় কবরস্থানের কাছে জেসি জেনারেল হাসপাতাল, বাসস্ট্যান্ডের কাছে কিউর জেনারেল হাসপাতালেও এরকম ভুয়া ডাক্তার আছে বলে ভুক্তভোগীরা জানিয়েছেন। রায়েরবাগ এলাকায় দুটি হাসপাতালে নিয়মিত রোগী দেখেন বেশ কয়েকজন ভুয়া ডাক্তার। আলাপকালে একজন মহিলা ডাক্তার বলেন, তিনি মাঝে মধ্যে রায়েরবাগের একটি প্রাইভেট হাসপাতালে অপারেশন করতেন। কিন্তু যেদিন দেখেছেন একজন ভুয়া ডাক্তার সিজারিয়ান অপারেশন করছেন, সেদিন থেকে তিনি আর ওই হাসপাতাল কর্তৃপক্ষের ডাকে আর সাড়া দেন না। রাজধানীর উত্তরার একটি অভিজাত হাসপাতালে বিশেষজ্ঞ চিকিৎসক পরিচয়ে দায়িত্ব পালন করতেন ডা. মোহাম্মদ শহিদুর রহমান নামের এক ব্যক্তি। তার ভুল চিকিৎসার বিষয়টি সন্দেহজনক হলে প্রতিষ্ঠানটি শহিদুর রহমানের সার্টিফিকেট যাচাই করতে যান। ঢাকা বিশ্ববিদ্যালয় নিশ্চিত করে, ওই নামের কোনও শিক্ষার্থী ন্যাশনাল মেডিক্যাল কলেজ থেকে পাস করেনি। অবশেষে প্রতিষ্ঠানটি স্বঘোষিত ওই বিশেষজ্ঞ চিকিৎসককে বহিষ্কার করলেও আর কোনো আইনানুগ ব্যবস্থা নেয়া হয়নি তার বিরুদ্ধে। এরকম বহু ভুয়া ডাক্তার সাইনবোর্ডে বিশেষজ্ঞ চিকিৎসক পরিচয়ে রাজধানীসহ সর্বত্রই রমরমা প্রতারণা বাণিজ্য চালিয়ে যাচ্ছে।